Rökk Marika

Rökk Marika (Kairó, 1913. november 3. – Baden bei Wien, 2004. május 16.) színész-táncosnő, operettprimadonna. Testvérbátyja, Rökk Ede válogatott labdarúgó volt.

Élete 
1913-ban született Kairóban, magyarországi német család gyermekeként. Első fellépése Budapesten volt, egy gyermekbalettben. A Rökk család 1924-ben Párizsba költözött, és rá egy évre Rökk Marika már a Moulin Rouge-ban, a Hoffmann Girls táncegyüttesben táncolt. Fellépett a New York-i Broadway-n is, de közben iskolai tanulmányait is folytatta. Európában 1929-től aratott nagy sikereket, és évtizedeken keresztül az operett egyik csillaga volt egész Európában. Budapesten Eisemann Mihály: A cirkusz csillaga című operettben, majd Bécsben is szerepelt, szintén nagy sikerrel. 1933 decemberében Daisy Parkert alakította Ábrahám Pál: Bál a Savoyban című revüoperettjének Király Színházbeli premierjén.

Nagysikerű revüsztárként és operettprimadonnaként a film felé fordult. Kezdetben brit és magyar filmekben szerepelt, 1933-ban Berlinben telepedett le. 1940-ben hozzáment a nála 31 évvel idősebb Georg Jacoby (1882-1964) német filmrendezőhöz és 1944-ben megszületett lányuk, Gabriele Jacoby. Mindketten a Krona ügynökhálózat tagjai lettek, amely a szovjeteknek juttatott titkos információkat, pontos tevékenysége azonban nem ismert.

Házasságától kezdve főleg a férje által rendezett zenés produkciókban lépett fel, osztrák és német filmek népszerű sztárja lett: 

Ő lett a női főszereplője az első német színes mozifilmnek, az Agfacolor Neu technológiával készült, 1941-ben bemutatott Az asszonyok mégis jobb diplomaták (Frauen sind doch bessere Diplomaten ) című vígjátéknak.

1943-ban már terhesen vett részt az Álmaim asszonya (Die Frau meine Träume) című musical forgatásán.

Szemére vetették, hogy a náci időszakban Goebbels propagandafilmjeiben szerepelt, emiatt a második világháború után egy időre eltiltották a filmezéstől.

1948-tól szerepelhetett ismét filmekben, de már nem volt olyan sikeres, mint a háború előtt, ezért inkább visszatért a színpadra. 
Operett- és musicalszerepekben ismét az élvonalba került. 1951-ben a német Csárdáskirálynőben szerepelt, majd az 1962-es osztrák Denevérben. Ez évtől sokat szerepelt Németország, valamint Hollandia és Belgium nagyobb városaiban operettekben és musicalekben. 1968-ban Bécsben nagy sikert aratott a Hello, Dollyban. Ebben az évben Fred Raul  (1910-1985) osztrák színész és rendező vette feleségül.

Németországban forgatott filmjeinek kópiái Hitler főhadiszállásáról hadizsákmányként a Szovjetunióba kerültek, ahol rövidesen elkezdték szabadon bemutatni mozikban, majd a TV-ben és országszerte igen népszerű lett.

1984-ben visszavonult, és ápolta súlyosan beteg második férjét, aki 1985-ben halt meg. Operettekben később is fellépett. 1992-ben, Kálmán Imre születésének 110. évfordulója alkalmából Budapesten lépett fel a Marica grófnő címszerepében. Ezt a szerepet több mint hétszázszor adta elő élete során.
Rökk Marika 90 éves korában, a Bécs melletti Badenben hunyt el.

Filmek 

 Why Sailors Leave Home (1930)
 Csókolj meg, édes! (1932)
 Kiss Me Sergeant (1932) 
 Kísértetek vonata (1933)
 Leichte Kavallerie (1935)
 Heißes Blut (1936)
 Bettelstudent, Der (1936)
 Und du mein Schatz fährst mit (1937)
 Karussell (1937)
 Gasparone (1937)
 Nacht im Mai, Eine (1938)
 Tanzendes Herz (1939)
 Vadrózsa (1939) 
 Es war eine rauschende Ballnacht (1939)
 Hallo Janine! (1939) 
 Kora Terry (1940)
 Wunschkonzert (1940) 
 Zirkusblut (1940)
 Tanz mit dem Kaiser (1941)
 Hab mich lieb (1942) 
 Frauen sind doch bessere Diplomaten (1941) 
 Frau meiner Träume, Die (1944) 
 Fregola (1949) 
 Kind der Donau (1950) 
 Sensation in San Remo (1951) 
 Csárdáskirálynő (1951)
 Maske in Blau (1953)
 Die Geschiedene Frau (1953)
 Nachts im grünen Kakadu (1957)
 Das gab's nur einmal (1958)
 Bühne frei für Marika (1958)
 Die Nacht vor der Premiere (1959)
 Mein Mann, das Wirtschaftswunder (1961)
 Heute gehn wir bummeln (1961)
 Hochzeitsnacht im Paradies (1962)
 A denevér (1962)
 Der Letzte Walzer(1973)
 Schloß Königswald (1988)

Operett 

 Fred Raymond: 1966 Maske in Blau (Kék maszk)
 Kálmán Imre: Marica grófnő
 Kálmán Imre: 1951 Die Csárdásfürstin  (Csárdáskirálynő) 
 Ábrahám Pál: Die Blume von Hawaii (Hawaii rózsája)
 Ábrahám Pál: 1933 Bál a Savoyban, 1983/84 Ball im Savoy
 Eisemann Mihály: 1934  A cirkusz csillaga
 Johann Strauss: 1962 Denevér

Musical 

 Jerry Hermann – Michael Stewart: 1968 Hello Dolly
 1978 Die Gräfin vom Naschmarkt
 Die kluge Mama (musikalisches Lustspiel)

Komédia 

 1986 Das Kuckucksei

Érdekesség 
Az Álmaim asszonya című, 1944-es filmjéből részletek láthatók A tavasz tizenhét pillanata szovjet sorozatban.

Kitüntetései 

 1948 Bambi-díj
 1968 Bambi-díj
 1981 Filmband in Gold
 1983 Ehrenmedaille der Stadt Wien in Gold
 1987 Bambi-díj
 1987 Bayerischer Filmpreis (Darstellerpreis)
 1990 Bambi-díj
 1998 Tiszteletbeli Bambi-díj

Irodalom 

 Marika Rökk, Herz mit Paprika (1974) 
Egy tüzes magyar szív; ford. Bán Anikó; Haficamm Kft., Bp., 2013
 Marika Rökk, Ursula Meyer, Marika Rökk (1999)  (Bildband)

Jegyzetek

Források 

  
 http://www.marika-roekk-club.com
 IMDb-Eintrag für Marika Rökk
   Potsdam, Domstraße 28: A villa előbb Alfred Zeisler-é, a filmrendező elmenekülése után az árja Rökk Marikáé. Továbbá egy idézet Rökk Marika leveléből a Führerhez.

Magyar színésznők
Magyar énekesek
Emigráns magyarok
1913-ban született személyek
2004-ben elhunyt személyek